2. ΠΡΑΞΙΣ ΥΠΟΥΡΓΙΚΟΥ ΣΥΜΒΟΥΛΙΟΥ Αριθ. 60 της 9 Απρ./16 Μαΐου 1960 (ΦΕΚ. Α΄ 66) Περί εξουσιοδοτήσεως του Υπουργού Γεωργίας δια την αναστολήν των απαγορευτικών διατάξεων βοσκής αιγών. Λαβόν υπ’ όψιν την υπ’ αριθ. 63554 ε.ε. εισήγησιν του Υφυπουργού Γεωργίας, αποφασίζει: 1)Δι’ αποφάσεων του Υπουργού Γεωργίας εκδιδομένων μετά πρότασιν των αρμοδίων Δασαρχών και Επιθεωρητών Δασών και σύμφωνον γνωμοδότησιν του Τεχνικού Συμβουλίου Δασών δύναται να αναστέλλωνται μέχρι δύο ετών από της εκδόσεως της παρούσης αι, κατά τας διατάξεις του άρθρ. 1 του Α.Ν. 875/1937, ως ετροποποιήθησαν μεταγενεστέρως, εκδοθείσαι και τεθείσαι εις εφαρμογήν από 26.10.59 απαγορευτικαί διατάξεις βοσκής αιγών, εις ας περιπτώσεις διαπιστούται, ότι λόγω στενότητος βοσκησίμων εκτάσεων και ειδικών τοπικών συνθηκών επιβάλλεται η προσωρινή αναστολή της απαγορεύσεως. Η τοιαύτη αναστολή δύναται να παρέχεται αναλόγως της βοσκοϊκανότητος δι’ ωρισμένον αριθμόν αιγών. 2)Εις αιγοτρόφους, οίτινες, λόγω απαγορεύσεως της αιγοβοσκής εις δημόσια και μη δάση, προβαίνουσιν εις σφαγήν των αιγών των δύναται να παρέχηται χρηματική ενίσχυσις μέχρι δραχ. 100 κατά κεφαλήν αιγός, εφ’ όσον δι’ οιονδήποτε λόγον δεν ήθελε καταστή δυνατή η εις τούτους παροχή των, υπό των λοιπών περί δασών κειμένων διατάξεων, προβλεπομένων ευεργετημάτων. Η εν λόγω χρηματική ενίσχυσις παρέχεται δι’ αποφάσεως του Υπουργού Γεωργίας εκδιδομένης μετά πρότασιν των αρμοδίων Δασαρχών και Επιθεωρητών Δασών και σύμφωνον γνωμοδότησιν του Τεχνικού Συμβουλίου Δασών και βαρύνει τας, δι’ έργα αναπτύξεως της Δασοπονίας, διατιθεμένας πιστώσεις του Κεντρικού Ταμείου Γεωργίας Κτηνοτροφίας και Δασών ή τας των Δημοσίων επενδύσεων τοιαύτας. Η παρούσα θέλει κυρωθή νομοθετικώς μερίμνη του επί της Γεωργίας Υπουργού. 